CELEX: 62021TN0480
Language: mt
Date: 2021-08-09 00:00:00
Title: Kawża T-480/21: Rikors ippreżentat fid-9 ta’ Awwissu 2021 – British Airways vs Il-Kummissjoni

27.9.2021   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 391/23
            
         
      Rikors ippreżentat fid-9 ta’ Awwissu 2021 – British Airways vs Il-Kummissjoni
      (Kawża T-480/21)
      (2021/C 391/32)
      Lingwa tal-kawża: l-Ingliż
      
         Partijiet
      
      
         Rikorrenti: British Airways plc (Harmondsworth, ir-Renju Unit) (rappreżentanti: A. Lyle-Smythe u R. O’Donoghue, avukati)
      
         Konvenuta: Il-Kumissjoni Ewropea
      
         Talbiet
      
      Ir-rikorrenti titlob li l-Qorti Ġenerali jogħġobha:
      
                  —
               
               
                  tordna lill-Kummissjoni biex tħallas minnufih l-ammont ta’ interessi awtomatiċi, li jikkorrispondu għall-interessi awtomatiċi fuq l-ammont ta’ EUR 104 040 000 bir-rata ta’ ffinanzjar mill-ġdid tal-BĊE kif ukoll 3,5 % għall-perijodu mill-14 ta’ Frar 2011 sat-8 ta’ Frar 2016 (u jitnaqqas l-ammont diġà mħallas bħala “ritorn garantit”) jew, alternattivament, b’tali rata kif il-Qorti Ġenerali jidhrilha xieraq.
               
            
                  —
               
               
                  tordna lill-Kummissjoni biex tħallas l-interessi komposti (jew, alternattivament, l-interessi awtomatiċi) fuq l-ammont ta’ interessi awtomatiċi (jew xi ammont ieħor kif il-Qorti Ġenerali tordna lill-Kummissjoni li tħallas skont is-subparagrafu hawn fuq) bir-rata ta’ ffinanzjar mill-ġdid tal-BĊE kif ukoll 3,5 %, jew kull rata oħra li l-Qorti Ġenerali jidhrilha xieraq.
               
            
                  —
               
               
                  tannulla d-deċiżjoni tal-Kummissjoni li tirrifjuta li tħallas is-somom imsemmija hawn fuq fl-ittri tagħha bid-dati tat- 30 ta’ April u tat-2 ta’ Lulju 2021, u biex tiddikjaraha bħala nulla u mingħajr effett ex tunc.
                  
               
            
                  —
               
               
                  tikkundanna lill-Kummissjoni għall-ispejjeż legali u spejjeż oħrajn tar-rikorrenti.
               
            
         Motivi u argumenti prinċipali
      
      Insostenn tar-rikors tagħha, ir-rikorrenti tinvoka erba’ motivi.
      
                  1.
               
               
                  L-ewwel motiv ibbażat fuq il-fatt li British Airways hija intitolata tirkupra l-ammont ta’ interessi awtomatiċi b’azzjoni taħt l-ewwel paragrafu tal-Artikolu 266 TFUE, billi l-Kummissjoni kienet obbligata tħallas dak l-ammont sabiex tosserva s-sentenza tal-Qorti Ġenerali fil-Kawża T-48/11.
               
            
                  2.
               
               
                  It-tieni motiv ibbażat fuq il-fatt li British Airways hija intitolata, alternattivament, tirkupra l-ammont ta’ interessi awtomatiċi b’azzjoni għal responsabbiltà mhux kuntrattwali skont it-tieni paragrafu tal-Artikolu 266, Artikolu 268 u Artikolu 340 TFUE.
               
            
                  3.
               
               
                  It-tielet motiv ibbażat fuq il-fatt li British Airways hija fi kwalunkwe każ intitolata għall-pagament ta’ interessi komposti skont l-ewwel paragrafu tal-Artikolu 266 jew, alternattivament, it-tieni paragrafu tiegħu, l-Artikolu 268 u l-Artikolu 340 TFUE, fuq is-somma li kellha titħallas lilha fit-8 ta’ Frar 2016.
               
            
                  4.
               
               
                  Ir-raba’ motiv ibbażat fuq il-fatt li r-rifjut tal-Kummissjoni li tħallas l-ammont ta’ interessi awtomatiċi u l-interessi komposti, irreġistrat fl-ittri tagħha tat-30 ta’ April 2021 (1) u tat-2 ta’ Lulju 2021 (2), huwa bbażat fuq ksur tat-Trattati (jiġifieri l-Artikolu 266 TFUE) u/jew il-prinċipju ġenerali tal-liġi tal-Unjoni Ewropea, li l-istituzzjonijiet tal-UE għandhom jagħtu restituzzjoni wara sentenza li tannulla miżura. Ir-rikorrenti b’hekk tallega li d-deċiżjoni ser tiġi annullata skont l-Artikolu 263 TFUE.
               
            
         (1)  Ittra mill-Kummissjoni tat-30 ta’ April 2021 indirizzata lir-rikorrenti.
      
         (2)  Ittra mill-Kummissjoni tat-2 ta’ Lulju 2021 indirizzata lir-rikorrenti, Ref. ARES(2021)4317994.